b'\n_START_ARTICLE_\nStandusis diskas\n_START_PARAGRAPH_\nStandusis diskas\xc2\xa0\xe2\x80\x93 duomen\xc5\xb3 saugojimo \xc4\xafrenginys. Prie\xc5\xa1ingai nei laikinojoje atmintin\xc4\x97je duomenys stand\xc5\xbeiajame diske i\xc5\xa1lieka ir i\xc5\xa1jungus elektros srov\xc4\x99. Standusis diskas susideda i\xc5\xa1 kiet\xc5\xb3 ne\xc4\xafsimagnetizuojan\xc4\x8di\xc5\xb3 disk\xc5\xb3, padengt\xc5\xb3 magnetine danga, magnetini\xc5\xb3 galvu\xc4\x8di\xc5\xb3, kitos elektronin\xc4\x97s \xc4\xafrangos ir j\xc4\x85 reguliuojan\xc4\x8dio kontrolerio, sujungt\xc5\xb3 \xc4\xaf vien\xc4\x85 \xc4\xaftais\xc4\x85. Da\xc5\xbeniausiai naudojami vidiniai standieji diskai, kaip kompiuterio ar kito \xc4\xafrenginio dalys, nors b\xc5\xabna ir i\xc5\xa1orini\xc5\xb3. Vidiniai diskai su kompiuteriu da\xc5\xbeniausiai jungiami ATA, SCSI, Serial ATA, i\xc5\xa1oriniai\xc2\xa0\xe2\x80\x93 USB, Firewire (IEEE1394) s\xc4\x85sajomis.\n_START_SECTION_\nFizinis informacijos organizavimas\n_START_PARAGRAPH_\nPaprastai diskas turi kelet\xc4\x85 besisukan\xc4\x8di\xc5\xb3 plok\xc5\xa1teli\xc5\xb3, kuri\xc5\xb3 abiejose pus\xc4\x97se magnetin\xc4\x97s galvut\xc4\x97s gali ra\xc5\xa1yti ir skaityti duomenis. Da\xc5\xbeniausiai, kiekviena plok\xc5\xa1tel\xc4\x97s pus\xc4\x97 turi savo atskir\xc4\x85 galvut\xc4\x99, taigi galvu\xc4\x8di\xc5\xb3 b\xc5\xabna dukart daugiau nei plok\xc5\xa1teli\xc5\xb3. Plok\xc5\xa1tel\xc4\x97je yra apskritimo formos magnetiniai takeliai. Sutart\xc4\x85 kiek\xc4\xaf informacijos (da\xc5\xbeniausiai 512 bait\xc5\xb3) talpinanti takelio dalis vadinama sektoriumi. Visi skirtingose plok\xc5\xa1tel\xc4\x97se, bet tokiu pat atstumu nuo sukimosi a\xc5\xa1ies, (vienas vir\xc5\xa1 kito) esantys takeliai kartu sudaro cilindr\xc4\x85. Senesnio tipo diskai tur\xc4\x97jo vienod\xc4\x85 sektori\xc5\xb3 skai\xc4\x8di\xc5\xb3 visuose cilindruose, tod\xc4\x97l ar\xc4\x8diau centro esan\xc4\x8dioje plok\xc5\xa1tel\xc4\x97s dalyje informacijos tankis b\xc5\xabdavo didesnis. Naujesni diskai (ma\xc5\xbedaug nuo 1990\xc2\xa0m.) i\xc5\xa1oriniuose cilindruose turi daugiau sektori\xc5\xb3. Siekiant i\xc5\xa1saugoti suderinamum\xc4\x85 su senesne \xc4\xafranga, jie, jei reikia, tiesiog imituoja \xe2\x80\x9evirtualias\xe2\x80\x9c galvutes ir vienod\xc4\x85 skai\xc4\x8di\xc5\xb3 sektori\xc5\xb3 turin\xc4\x8dius cilindrus. \xc5\xa0iuo atveju, konfig\xc5\xabruojant BIOS, galima nustatyti bet kok\xc4\xaf galvu\xc4\x8di\xc5\xb3, cilindr\xc5\xb3 ir sektori\xc5\xb3 cilindre skai\xc4\x8di\xc5\xb3 (jei tik nevir\xc5\xa1ijamos pa\xc4\x8dios BIOS ribos ir reali disko talpa). Visa \xc5\xa1i imituojama strukt\xc5\xabra nebeatspindi fizin\xc4\x97s informacijos organizacijos ir naujesniems adresavimo re\xc5\xbeimams nebereikalinga.\n_START_SECTION_\nAdresavimo re\xc5\xbeimai\n_START_PARAGRAPH_\nLabiausiai paplit\xc4\x99 du diske esan\xc4\x8di\xc5\xb3 duomen\xc5\xb3 adresavimo re\xc5\xbeimai: senesnis CHS (angl. cylinder, head, sector) ir naujesnis LBA (angl. logical block addressing)._NEWLINE_CHS apra\xc5\xa1o disk\xc4\x85 fiziniais parametrais, nurodydama magnetinio takelio numer\xc4\xaf (cilindr\xc4\x85), skaitan\xc4\x8di\xc4\x85 galvut\xc4\x99 ir skaitom\xc4\x85 sektori\xc5\xb3. Did\xc5\xbeiausias \xc5\xa1io standarto palaikomas diskas i\xc5\xa1 prad\xc5\xbei\xc5\xb3 gal\xc4\x97jo tur\xc4\x97ti 1024 cilindrus, 16 galvu\xc4\x8di\xc5\xb3 ir 63 sektorius kiekviename cilindre. Esant \xc4\xafprastiniam sektoriaus dyd\xc5\xbeiui (512 bait\xc5\xb3), tokio disko talpa yra tik 528 megabaitai. \xc5\xa0i\xc4\x85 rib\xc4\x85 l\xc4\x97m\xc4\x97 tuo metu naudotas IBM disko kontroleris, palaikantis ne daugiau \xc5\xa1e\xc5\xa1iolikos galvu\xc4\x8di\xc5\xb3. Pasirod\xc5\xbeius didesniems diskams, kontroleris buvo pakeistas, bet liko BIOS nustatytos ribos (1024 cilindrai, 256 galvut\xc4\x97s ir 64 sektoriai cilindre). Did\xc5\xbeiausia galima disko talpa padid\xc4\x97jo iki 7,8 gigabaito._NEWLINE_Ilg\xc4\x85 laik\xc4\x85 to pakako, ta\xc4\x8diau dabartini\xc5\xb3 disk\xc5\xb3 talpa siekia de\xc5\xa1imtis, \xc5\xa1imtus ar t\xc5\xabkstan\xc4\x8dius gigabait\xc5\xb3. \xc5\xa0ie diskai gali tinkamai dirbti tik naudojant ma\xc5\xbeiau apribot\xc4\x85 LBA standart\xc4\x85._NEWLINE_LBA nusako disk\xc4\x85 tiesiog kaip vienas po kito sekan\xc4\x8di\xc5\xb3 nuosekliai sunumeruot\xc5\xb3 blok\xc5\xb3 aib\xc4\x99. Pats standartas rimt\xc5\xb3 dyd\xc5\xbeio apribojim\xc5\xb3 neturi, ta\xc4\x8diau d\xc4\x97l \xc4\xafvairi\xc5\xb3 BIOS nesuderinamumo problem\xc5\xb3 praeityje yra buv\xc4\x99 2,1, 4,2, 8,4, 32 ir 128 gigabait\xc5\xb3 talpos ribos, kurioms \xe2\x80\x9e\xc4\xafveikti\xe2\x80\x9c tekdavo atnaujinti ne vien disk\xc4\x85, bet ir kit\xc4\x85 \xc4\xafrang\xc4\x85. 2,1, 4,2 ir 32 gigabait\xc5\xb3 ribos buvo kritin\xc4\x97s: \xc4\xafsta\xc4\x8dius didesn\xc4\x97s talpos disk\xc4\x85, jis apskritai neveikdavo. Likusiais atvejais sistema tiesiog nepanaudodavo dalies disko talpos._NEWLINE_ATA gali naudoti CHS (jei diskas ma\xc5\xbeesnis u\xc5\xbe 7,8 gigabaito) arba LBA. SCSI visada naudoja LBA._NEWLINE_Stand\xc5\xbeiajame diske b\xc5\xabna vienas arba keli skirsniai, kuri\xc5\xb3 kiekvienas turi savo nepriklausom\xc4\x85 fail\xc5\xb3 sistem\xc4\x85. Duomen\xc5\xb3 saugojimo patikimumui padidinti keli vienodi diskai gali b\xc5\xabti sujungiami taip, kad saugoma informacija b\xc5\xabt\xc5\xb3 dubliuojama kiekviename i\xc5\xa1 j\xc5\xb3 (RAID\xc2\xa0\xe2\x80\x93 angl. redundant array of independent disks).'